Document ID: 32014R1014

KOMISJONI DELEGEERITUD MÄÄRUS (EL) nr 1014/2014,
22. juuli 2014,
millega täiendatakse Euroopa Parlamendi ja nõukogu määrust (EL) nr 508/2014 (Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011) seoses Euroopa Merendus- ja Kalandusfondist rahastatavate toimingute suhtes kohaldatava ühise seire- ja hindamissüsteemi sisu ja struktuuriga
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 15. mai 2014. aasta määrust (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrust (EL) nr 1255/2011, (1) eriti selle artikli 107 lõiget 1 koostoimes artikli 109 lõikega 1,
ning arvestades järgmist:
(1)
Määruse (EL) nr 508/2014 artiklis 107 on sätestatud ühise seire- ja hindamissüsteemi kehtestamine, et hinnata Euroopa Merendus- ja Kalandusfondi (edaspidi „EMKF”) toimimist. See süsteem peaks eelkõige aitama esile tuua ühise kalanduspoliitika ja ELi integreeritud merenduspoliitika raames tehtud edusamme ja saavutusi, hinnata EMKFi toimingute tulemuslikkust, tõhusust ja asjakohasust, muuta ühise kalanduspoliitika ja integreeritud merenduspoliitika toetus sihipärasemaks, toetada seire ja hindamisega seotud ühiseid õppeprotsesse ning anda EMKFi meetmetele usaldusväärne ja tõenditel põhinev hinnang, millele saab tugineda otsustusprotsessis.
(2)
Seire- ja hindamissüsteemi sisu ja struktuur tuleks kindlaks määrata selleks, et tagada piisavate ja asjakohaste hindamistoimingute rakendamine. Seepärast on vaja kindlaks määrata ühiste näitajate loetelu, mida liikmesriigid kasutavad selleks, et andmeid oleks võimalik koondada ELi tasandil ja et komisjon saaks mõõta EMKFi tulemuslikkust seoses määruses (EL) nr 508/2014 sätestatud poliitiliste eesmärkidega.
(3)
Vastavalt määruse (EL) nr 508/2014 artiklile 109 peab ühiseid näitajaid olema võimalik kohaldada kõikide programmide suhtes ning need peavad olema seotud esialgse olukorra ning rakenduskava eelarve täitmise, väljundite ja tulemustega. Kõnealuseid ühiseid näitajaid kasutatakse ka Euroopa Parlamendi ja nõukogu määruse (EL) nr 1303/2013 (2) artikli 21 lõikes 1 osutatud tulemuslikkuse analüüsi koostamisel.
(4)
Ühised näitajad peaksid olema kooskõlas määruse (EL) nr 1303/2013 artikli 27 lõikes 4 sätestatud programmiprioriteete kajastavate näitajatega, mille hulka kuuluvad eraldatud kuludega seotud näitajad, toetatud toimingutega seotud väljundnäitajad ja asjaomase prioriteediga seotud tulemusnäitajad. Kõnealused näitajad peaksid hõlmama ka programmi rakendamise eelset esialgset olukorda kajastavaid taustnäitajaid.
(5)
Määruse (EL) nr 508/2014 artikli 107 lõikes 2 osutatud näitajad on seotud programmi mõjuga liidu iga prioriteedi tasandil ega ole käesoleva määrusega hõlmatud.
(6)
Selleks et käesolevas määruses sätestatud meetmeid oleks võimalik viivitamata kohaldada, peaks määrus jõustuma järgmisel päeval pärast selle avaldamist Euroopa Liidu Teatajas,
ON VASTU VÕTNUD KÄESOLEVA MÄÄRUSE:
Artikkel 1
Seire- ja hindamissüsteemi sisu ja struktuur
1. Määruse (EL) nr 508/2014 artiklis 107 sätestatud ühine seire- ja hindamissüsteem koosneb järgmistest elementidest:
a)
tegevusloogika, milles on näidatud seosed prioriteetide, sihtvaldkondade ja meetmete vahel, nagu on sätestatud määruse (EL) nr 508/2014 artikli 18 lõike 1 punktis a ja artiklis 116;
b)
ühiste näitajate kogum, millele on osutatud määruse (EL) nr 508/2014 artiklis 109;
c)
asjaomased kumulatiivsed andmed rahastamiseks valitud toimingute kohta, mis on sätestatud määruse (EL) nr 508/2014 artikli 97 lõike 1 punktis a;
d)
rakenduskava rakendamise aastaaruanne, mis on sätestatud määruse (EL) nr 508/2014 artiklis 114 koostoimes määruse (EL) nr 1303/2013 artikliga 50;
e)
hindamiskava, mis on sätestatud määruse (EL) nr 508/2014 artiklis 115 koostoimes määruse (EL) nr 1303/2013 artikliga 56;
f)
eel- ja järelhindamised ning kõik muud EMKFi programmiga seotud hindamised, mis on sätestatud määruse (EL) nr 508/2014 artiklites 115, 116 ja 117 koostoimes määruse (EL) nr 1303/2013 artiklitega 55, 56 ja 57.
g)
tulemuslikkuse analüüs, mis on sätestatud määruse (EL) nr 1303/2013 artikli 21 lõikes 1.
2. Määruse (EL) nr 508/2014 artikli 97 lõike 1 punkti a ja artiklite 114-117 kohaldamisel koostoimes määruse (EL) nr 1303/2013 artikli 21 lõikega 1 ja artiklitega 50, 55, 56 ja 57 peab korraldusasutus kõikide ühise seire- ja hindamissüsteemi eri elementide puhul kasutama määruse (EL) nr 508/2014 artiklis 109 osutatud ühiste näitajate loetelu.
Artikkel 2
Ühiste näitajate loetelu
Määruse (EL) nr 508/2014 artiklis 109 osutatud ühiste näitajate loetelu esitatakse käesoleva määruse lisas.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. juuli 2014

Labels: 2
19
8
6
15